Jesus se antiteses - www.bybelkennis.co.za
“The Spirit of Christ is the spirit of missions, and the nearer we get to Him, the more intensely missionary we must become” (Henry Martyn).
[Antitese = bestaande uit twee teenoorgesteldes – HAT]
In Matteus 5:21 begin Jesus met ‘n reeks antiteses. Julle het gehoor dat daar gesê is … Maar Ek sê vir julle. Jesus se luisteraars het een ding gehoor – dikwels iets wat van die ou tyd af aan die mense gesê is – maar Jesus stel iets teenoor dit. Die klem val hier op Jesus se antitese.
Jesus gebruik ‘n spesifieke metodiek:
Hy haal die Skrif aan – Jy mag nie moord pleeg nie.
Jesus interpreteer en brei uit op die stelling: Elkeen wat moord pleeg, is strafbaar voor die regbank.
Jesus kyk dieper – Hy kyk as ‘t ware agter die Skrif in God se denke in. Ek moenie dink dat Jesus hier die Skrif weerspraak nie. Wat Hy wel doen, is om die mense se interpretasie van die Skrif reg te stel.
Jesus interpreteer dan wat God se ware bedoeling met die stelling was en sê dan hoe sy volgelinge moet leef. Elkeen wat vir sy broer kwaad is,is al strafbaar voor die regbank.
Wat Jesus hier doen is dat Hy ‘n vollediger uiteensetting van God se wil vir God se mense gee. Jesus sê dat ons nie vir ons broers kwaad moet word nie, want as ons nie kwaad word nie, sal ons ook nie moord pleeg nie.
In hierdie besondere antitese is die doel versoening met ander mense – nie kwaad word vir ander nie, maar versoen jou met hulle.